Шул ваҡыт танк эсендә рация шытырлаған тауыш ишетелде. Бөтәһе лә баштарына шлемофон кейҙеләр. Шул минутта Хәсән взвод командирының: “Һуғышҡа әҙерләнергә!” — тигән командаһын ишетте. Триплекс аша дошмандың терәк пунктына әйләнгән ҡала яғына ҡарауы булды, унда ут көлтәләре ялт-йолт итеп ҡалды, беҙҙекеләр биләгән позиция өҫтөндә снарядтар шартларға тотондо. Окоптар, траншеялар эсендә яраланған һалдаттарҙың ыңғырашҡан тауыштары ишетелде. Совет ғәскәрҙәре лә яуапһыҙ ҡалманы — дошман өҫтөнә пушкаларҙан ут яуҙырҙылар. Бына бер ваҡыт ике яҡтан да артиллерия телгә килде. Танктарға әлегә атырға бойороҡ бирелмәгәйне. Хәсән совет яугирҙарының юлына аждаһа кеүек арҡыры ятҡан ҡала-ҡәлғәнән күҙен алманы. Ул белә: оҙаҡламай немецтар үҙҙәренең бронетехникаһын, уның артынан йәйәүле ғәскәрен һөжүмгә күтәрәсәк. Шулай булып сыҡты ла. Гөрһөлдәп ер тетрәткән артиллерия канонадаһы баҫыла төшөүгә немецтар яғынан кескәй генә “ташбаҡалар” күренде.